陪陳中書游兩仙堂
作者：釋居簡
朝代：宋

paragraphs: 透雲兩鴻鵠，何年忽卑飛。
指爪泥上留，弗與歲月移。
大聲疾璆琳，萬竅不敢嘶。
琅然答空山，玲然震清溪。
俯仰半千載，日日春菲菲。
緒餘及草木，草木竟莫知。
坐令萬金産，不直五字奇。
江左數六謝，選中輒見推。
清新輩阿連，亦豈媿客兒。
開元天寶間，有客償心期。
玉頹沈香北，健筆揮珠璣。
天威不可奪，人爵不可縻。
此邦非故鄉，每至輒倦歸。
樓居寄逸想，更較先後爲。
有美池上仙，凜凜岩壑姿。
轍飛兩公後，惄若饑渴思。
作堂肖公像，疊嶂雙溪西。
幻出天上人，對峙玉羽衣。
乾坤浩蕩春，盎盎在兩眉。
清冰照人冷，恍如吟嘯時。
泠泠氣欲仙，擬馽游龍騎。
世隘烏足容，才大不得施。
至今騷雅流，臨風揮涕洏。